**Krasznahorka – Harang avatás**

A 2012. március 10-ei tűzvészben óriási károkat szenvedett Krasznahorka vára felújításának támogatását a Pannónia Női Borrend a tragédia napjától kezdve szívügyeként kezelte.

A Borrend facebook oldalán neves borászok által felajánlott borokra lehetett licitálni, majd adományvonal létrehozásával és végül egy gálavacsora keretében tartott borárverésen újabb támogatást gyűjtöttünk a vár felújítására. A teljes adománygyűjtést követően 2013 áprilisában 20.000 eurót nyújtottunk át Krasznahorkaváralja polgármesterének.

Most, két évvel a Pannónia Női Borrend adományának átadása után harangszentelésre voltunk hivatalosak Krasznahorkaváraljára, ahol adományunk nagyban hozzájárult ahhoz, hogy a vár lelke, a tűzvészben elpusztult harangok helyére újakat készíttethessenek.

Az összefogás erejéről tanúskodó, lélekemelő eseményen borrendünket Keményné Koncz Ildikó tiszteletbeli nagymester és Tóthné Sass Katalin kancellár képviselték.

Az alábbiakban tiszteletbeli nagymesterünknek, Keményné Koncz Ildikónak a harangszentelés alkalmával elmondott beszéde olvasható.

„Kedves Megjelentek!

Nagy öröm számunkra, hogy itt lehetünk a vár felújításának egyik fontos eseményén az újraöntött harangok felszentelésén. Amikor a tragikus tűzeset megtörtént, a pár nappal azután következő budapesti Kossuth téri március 15-i ünnepségen született meg a gondolat, hogy a magyar borászok és a borrend fogjon össze és segítsen anyagi támogatással a vár mielőbbi felújításában. A határokon átnyúló civil kezdeményezést, a két ország kormányainak külügyminiszterei védnökségükkel támogatták, s így jöhetett létre az az összefogás, már nemcsak borászokkal, hanem néhány önkormányzattal, a Magyar Művészeti Akadémiával, a magyar Olimpiai Bizottsággal, Szlovákiában dolgozó magyar cégekkel és magyar vállalkozókkal, ami a 20.000 EUR támogatás átadásával zárult.

Bízunk benne, hogy az elmúlt 3 év alatt kialakult baráti kapcsolatok a jövőben is megmaradnak és ezeket tovább szélesítjük. Isten áldja meg ezt az összefogást és további áldását kérjük a munkák végleges befejezéséhez.

Köszönöm, hogy meghallgattak!”

*Krasznahorkaváralja, 2015. szeptember 13.*